ഡിജിറ്റല് വിനിമയത്തിന് നൂതന വേദി: ഇറുപ്പിക്ക് മോദി തുടക്കം കുറിച്ചു ന്യൂഡല്ഹി: ഡിജിറ്റല് പേയ്മെന്റ് സംവിധാനമായ ഇറുപ്പിക്ക് പ്രധാനമന്ത്രി നരേന്ദ്ര മോദി തുടക്കം കുറിച്ചു. നാഷണല് പേയ്മെന്റ്സ് കോര്പ്പറേഷന് ഓഫ് ഇന്ത്യ വികസിപ്പിച്ച പുതിയ പേയ്മെന്റ് സംവിധാനം വീഡിയോ കോണ്ഫറന്സിലൂടെയാണ് മോദി ഉദ്ഘാടനം ചെയ്തത്.യുപിഐ പ്ലാറ്റ്ഫോമില് പ്രവര്ത്തിക്കുന്ന ഇ റുപ്പി ഡിപ്പാര്ട്ട്മെന്റ് ഫിനാന്ഷ്യല് സര്വീസ്, ആരോഗ്യമന്ത്രാലയം എന്നിവയുടെ സഹകരണത്തോടെയാണ് നാഷണല് പേയ്മെന്റ്സ് കോര്പറേഷന് വികസിപ്പിച്ചത്.ക്യാഷ്ലെസ് ഇടപാടുകള് പ്രോത്സാഹിപ്പിക്കുന്നതിന്റെ ഭാഗമായാണ് പുതിയ സംവിധാനം. സര്ക്കാര് ആനുകൂല്യം ഗുണഭോക്താക്കളുടെ കൈകളില് നേരിട്ട് എത്തുന്നുണ്ട് എന്നുറപ്പാക്കുകയാണ് ഈ ഡിജിറ്റല് പേയ്മെന്റ് സംവിധാനത്തിലൂടെ സര്ക്കാര് ലക്ഷ്യമിടുന്നത്. സര്ക്കാര് ആനുകൂല്യങ്ങള് നേരിട്ടു കൈമാറുന്നത് കൂടുതല് കാര്യക്ഷമമാക്കാന് ഇതുവഴി സാധിക്കുമെന്ന് പ്രധാനമന്ത്രി നരേന്ദ്ര മോദി പറഞ്ഞു.ക്യൂആര് കോഡ്, എസ്എംഎസ് എന്നിവയെ അടിസ്ഥാനമാക്കിയാണ് ഇടപാടുകള് നടത്തുന്നത്. അക്കൗണ്ടില് പണം നിക്ഷേപിക്കുന്നതിന് പകരം ഗുണഭോക്താവിന്റെ മൊബൈലിലേക്ക് ഇവൗച്ചര് കൈമാറിയാണ് ഇടപാട് നടത്തുന്നത്.